Hungari: Vazhdojnë përpjekjet për të pastruar rrjedhjen toksike
Bashkimi Evropian shprehu shqetësim se mbetja toksike mund të shndërrohet në një katastrofë ekologjike në vende të tjera
Në Hungari, ekipet e shpëtimit vazhdojnë punën për të pastruar rrjedhjen toksike që shkaktoi vdekjen e të paktën katër personave dhe lëndimin e 120 të tjerëve. Zyrtarët thanë sot se po pastrojnë rrugët dhe shtëpitë një ditë pas rrjedhjes toksike nga një uzinë alumini. Autoritetet thanë se gati 700 mijë metra kub mbjetje vërshuan në tre fshatra në afërsi të qytetit Devesher pas çarjes së një rezervuari. Tre persona ende figurojnë të zhdukur. Bashkimi Evropian shprehu shqetësim se mbetja toksike që rrodhi në Hungari mund të shndërrohet në një katastrofë ekologjike në vende të tjera. Zëdhënësi i Komisionit Evropian për Mjedisin Joe Hennon tha sot se Bashkimi Evropian po qëndron i gatshëm të ndihmojë në se katastrofa merr përmasa më të mëdha. Me Danubin pranë që përshkon Kroacinë, Serbinë, Rumaninë, Bullgarinë, Ukrainën dhe Moldavinë para se të derdhet në Detin e Zi, ekziston mundësia që mjedisit t’i shkaktohet një dëm serioz. thotë zëdhënësi i Komisionit Evropian për mjedisin Joe Hennon. Qindra njerëz u evakuuan pas katastrofës e cila ndodhi të hënën, kur një rezervuar gjigand shpërtheu në uzinën metalike në Ajka, qytet rreth 160 kilometra në jugperëndim të Budapestit. Autoritetet hungareze kanë shpallur gjendjen e jashtëzakonshme, duke e quajtur derdhjen një katastrofë ekologjike që mund të kërcënojë Danubin.